**Informatīvais ziņojums**

**„Par veicamajiem pasākumiem Digitālās ekonomikas un sabiedrības indikatora Latvijas rādītāju uzlabošanai”**

**SATURS**

|  |  |  |
| --- | --- | --- |
|  | Ievads…………………………………………………………………………… | 3 |
| 1. | DESI indeksa datu avoti un struktūra…………………………………………... | 4 |
| 2. | Digitālās ekonomikas un sabiedrības situācijas novērtējums Latvijāsaskaņā ar DESI indeksa rādītājiem 2017. gadā……………………………….. | 5 |
| 2.1. | Latvijas sniegums DESI indeksa rādītājā “Savienojamība”…………………..... | 6 |
|  | Institūciju sniegtie priekšlikumi DESI indeksa rādītāja “Savienojamība” uzlabošanai…………………………………………………………………….. | 8 |
|  | Ministrijas priekšlikumi rīcībai DESI indeksa rādītāja “Savienojamība” uzlabošanai……………………………………………………………………….. | 11 |
| 2.2. | Latvijas sniegums DESI indeksa rādītājā “Cilvēkkapitāls”…………………… | 11 |
|  | Institūciju sniegtie priekšlikumi DESI indeksa rādītāja “Cilvēkkapitāls” uzlabošanai…………………………………………………………………….. | 13 |
|  | Ministrijas priekšlikumi rīcībai DESI indeksa rādītāja “Cilvēkkapitāls” uzlabošanai………………………………………………………………………. | 15 |
| 2.3. | Latvijas sniegums DESI indeksa rādītājā “Interneta izmantojums”……………. | 15 |
|  | Ministrijas priekšlikumi rīcībai DESI indeksa rādītāja “Interneta izmantojums” uzlabošanai…………………………………………………………………….. | 16 |
| 2.4. | Latvijas sniegums DESI indeksa rādītājā “Ciparu tehnoloģiju integrācija”…… | 17 |
|  | Institūciju sniegtie priekšlikumi DESI indeksa rādītāja “Ciparu tehnoloģiju integrācija” uzlabošanai………………………………………………………… | 18 |
|  | Ministrijas priekšlikumi rīcībai DESI indeksa rādītāja “Ciparu tehnoloģiju integrācija” uzlabošanai………………………………………………………... | 21 |
| 2.5. | Latvijas sniegums DESI indeksa rādītājā “Digitālie publiskie pakalpojumi”…. | 22 |
|  | Institūciju sniegtie priekšlikumi rīcībai DESI indeksa rādītāja “Digitālie publiskie pakalpojumi” uzlabošanai………………………………………………………... | 23 |
|  | Ministrijas priekšlikumi rīcībai DESI indeksa rādītāja “Digitālie publiskie pakalpojumi” uzlabošanai………………………………………………………... | 31 |

**Ievads**

Informatīvais ziņojums “Par veicamajiem pasākumiem Digitālās ekonomikas un sabiedrības indikatora Latvijas rādītāju uzlabošanai” (turpmāk – Informatīvais ziņojums) ir sagatavots ar mērķi informēt Ministru kabinetu par Latvijas situāciju digitālās ekonomikas un sabiedrības indikatora (*Digital Economy and Society Index* jeb DESI) (turpmāk – DESI indekss) kontekstā un ierosināt rīcību Latvijas rādītāju DESI indikatora kontekstā uzlabošanai, ņemot vērā, ka Latvijas kopējais sniegums pēdējo gadu laikā digitālās ekonomikas un sabiedrības indikatora rādītājos, kas noteic, cik digitalizēta ir Eiropas Savienības (turpmāk – ES) dalībvalstu ekonomika un sabiedrība, ir zem ES vidējā rezultāta.

Ar Ministru kabineta 2013. gada 14. oktobra rīkojumu Nr. 468 “Par Informācijas sabiedrības attīstības pamatnostādnēm 2014.-2020. gadam” apstiprinātajās Informācijas sabiedrības attīstības pamatnostādnēs 2014.-2020. gadam ietverti vairāki DESI indeksa veidojoši elementi, paredzot nepieciešamību tos attīstīt, piemēram, nākamās paaudzes tīklu un platjoslas infrastruktūras attīstība, informācijas un komunikāciju tehnoloģiju (turpmāk – IKT) prasmju attīstība, publisko pakalpojumu digitalizācija, u.c. elementi, kas saistīti ar DESI indeksa izvērtējumu.

Informatīvajā ziņojumā ir īsi aprakstīts DESI indekss un tā galvenās komponentes, raksturota Latvijas situācija DESI indeksa 2017. gada novērtējumā, apkopota ministriju sniegtā informācija par plānotajiem pasākumiem DESI indeksu veidojošajās indikatoru grupās ar mērķi uzlabot Latvijas rādītājus Digitālās ekonomikas un sabiedrības indikatora novērtējumos, kā arī sniegti priekšlikumi rīcībai Latvijas snieguma DESI indikatora jomās uzlabošanai.

Ar mērķi panākt Latvijas rādītāju DESI indeksā uzlabojumu Vides aizsardzības un reģionālās attīstības ministrija (turpmāk – Ministrija) ir veikusi virkni pasākumu, lai attīstītu digitālo vidi un veicinātu tās iespēju izmantošanu iedzīvotāju un uzņēmēju vidū.

Lai nodrošinātu kvalitatīvu un reālajai situācijai atbilstošu statistisko informāciju par Latvijas veikumu DESI indeksa ietvarā, kā arī veicinātu pasākumus mērķtiecīgai un koordinētai Latvijas rādītāju uzlabošanai, Ministrija kā atbildīgā iestāde par informācijas sabiedrības, elektroniskā pārvaldes un valsts informācijas un komunikācijas tehnoloģiju pārvaldības jautājumiem 2016. gada septembrī izveidoja starpinstitūciju darba grupu. Darba grupas sanāksmju laikā tika diskutēts par iespējamiem risinājumiem Latvijas snieguma DESI novērtējumā uzlabošanai.

Kā viens no rīcības virzieniem DESI rādītāju uzlabošanā minētās darba grupas ietvarā tika izvirzīta ciešāka sadarbība ar Centrālo statistikas pārvaldi, sniedzot tai kompetento iestāžu un nozares asociāciju atbalstu, izstrādājot statistisko aptauju veidlapas par datoru un interneta lietošanas paradumiem iedzīvotājiem un informācijas un komunikācijas tehnoloģiju un e-komercijas izmantojumu uzņēmumos. Minētās sadarbības rezultātā tika veikta iestāžu un nozaru asociāciju aptauja un Centrālai statistikas pārvaldei iesniegti apkopoti iestāžu un nozares asociāciju priekšlikumi, kas tiks ņemti vērā sagatavojot nākamā gada aptauju veidlapas.

Papildus minētajam Ministrija ir veikusi citu ministriju un IKT nozares asociāciju aptauju, aicinot sniegt priekšlikumus pasākumiem un aktivitātēm, kas gan veicinātu digitālās vides attīstību valstī, gan arī ļautu uzlabot Latvijas sniegumu DESI indeksa novērtējumos. Uz saņemto priekšlikumu pamata sagatavots Ministru kabineta sēdes protokollēmuma projekts, kurā ietverti pasākumi DESI indeksa uzlabošanai atbilstoši ministriju kompetences jomām.

1. **DESI indeksa datu avoti un struktūra**

Digitālās attīstības novērtējumi Eiropas Savienībā (turpmāk – ES) tiek veikti katru gadu. No 2015. gada Eiropas Komisija (turpmāk – Komisija) ir uzsākusi jaunu pieeju ES dalībvalstu digitālās attīstības vērtēšanā, kas tika nosaukta par Eiropas Digitālās ekonomikas un sabiedrības indeksu jeb DESI indekss, kura mērķis ir palīdzēt ES dalībvalstīm apzināt jomas, kurās prioritāri jāiegulda un jārīkojas, lai izveidotu īstenu digitālo vienoto tirgu.

DESI indeksa datu avoti ir Eiropas Savienības statistikas biroja *Eurostat* aptaujas par IKT izmantojumu mājsaimniecībās un iedzīvotāju vidū “*Community survey on ICT usage in Households and by Individuals*”, elektroniskās pārvaldes novērtējums *“eGovernment Benchmark”,* Eiropas publiskā sektora informācijas novērtējums *“European PSI Scoreboard”* un Eiropas Digitālā progresa 2017. gada ziņojums[[1]](#footnote-2).

DESI indekss ir salikts rādītājs, kurā summēts rādītāju kopums, strukturējot tos piecos indikatoros, tādos kā savienojamība, cilvēkkapitāls, interneta izmantojums, ciparu tehnoloģiju integrācija un digitālie publiskie pakalpojumi.

Katru no pieciem indikatoriem veido vairākas rādītāja komponentes, tostarp:

|  |  |  |
| --- | --- | --- |
| **Indikatorsun tā svars novērtējumā** | **Indikatora komponentes** | **Komponentes elementi** |
| **Savienojamība** (25%) | Fiksētās platjoslas pārklājums | * Fiksētās platjoslas pārklājums;
* Fiksētās platjoslas izmantošana.
 |
|  | Mobilās platjoslas pārklājums | * Mobilās platjoslas izmantošana;
* 4G pārklājums;
* Spektrs.
 |
|  | Platjoslas ātrums | * NGA pārklājums;
* Ātras platjoslas pieslēgumu skaits.
 |
|  | Cena | * Fiksētās platjoslas cena.
 |
| **Cilvēkkapitāls** (25%) | Digitālās pamatprasmes un to izmantošana | * Interneta izmantošana;
* Digitālās pamatprasmes.
 |
|  | Augstāka līmeņa digitālās prasmes | * Informācijas un komunikāciju tehnoloģiju speciālisti;
* Zinātņu, tehnoloģiju, inženierzinātņu un matemātikas programmu (STEM) absolventi
 |
| **Interneta lietošana**(15%) | Saturs | * Ziņas;
* Mūzika, video, spēles;
* Video pēc pieprasījuma.
 |
|  | Komunikācija | * Video zvani;
* Sociālie tīkli.
 |
|  | Darījumi | * Banka;
* Iepirkšanās.
 |
| **Ciparu tehnoloģiju integrācija** (20%) | Uzņēmējdarbības digitalizācija | * Dalīšanās ar elektronisko informāciju;
* Radiofrekvences identifikācija;
* Sociālie mediji;
* eRēķini;
* Mākoņpakalpojumi.
 |
|  | E-komercija | * Mazie un vidējie uzņēmumi, kas tirgojas tiešsaistē;
* eTirdzniecības apgrozījums;
* Pārrobežu tirdzniecība tiešsaistē.
 |
| **Digitālie publiskie pakalpojumi** (15%) | ePārvaldes pakalpojumi | * ePārvaldes lietotāji;
* Gatavas formas;
* Tiešsaistē pabeigtie pakalpojumi;
* Atvērtie dati.
 |

1. **Digitālās ekonomikas un sabiedrības situācijas novērtējums Latvijā
saskaņā ar DESI indeksa rādītājiem 2017. gadā**

***Latvija DESI indeksa 2017. gada rangā ieņem 19. vietu. Salīdzinot ar situāciju pirms gada, kopējo progresu nosaka ātrdarbīgu platjoslas pieslēgumu īpatsvara pieaugums un uzlabojumi publisko pakalpojumu sniegšanā. Arvien vairāk Latvijas iedzīvotāju lieto internetu un izmanto e-pārvaldes pakalpojumus, taču pusei Latvijas iedzīvotāju joprojām nav digitālo prasmju vai tās ir zemas. Latvijas iedzīvotāji aizvien biežāk iepērkas tiešsaistē, taču uzņēmumi tehnoloģiju iespējas izmanto nepilnīgi. Latvija pieder pie to valstu grupas, kuru rezultāti ir vidēji.***

******

Attēla avots: Latvijas valsts profils, Eiropas digitālā progresa 2017. gada ziņojums

* 1. **Latvijas sniegums DESI indeksa rādītājā “Savienojamība”**

Indeksa “Savienojamība” ietvaros tiek vērtētas šādas komponentes: fiksētās platjoslas pārklājums, fiksētās platjoslas izmantošana, mobilās platjoslas izmantošana, 4G datu pārraides tīkla pārklājums, spektrs, nākamās paaudzes piekļuves tīklu pārklājums, ātru platjoslas pieslēgumu skaits un fiksētās platjoslas cena. Indikatora svars novērtējumā ir 25%.

Minētās novērtējuma komponentes attiecas uz sakaru politikas jomu, par kuru ir atbildīga Satiksmes ministrija.

***Vērtējot savienojamības aspektu DESI indeksam, secināts, ka Latvija ieņem vienu no trim augstākajām vietām ES harmonizētā spektra ziņā un arvien vairāk iedzīvotāju abonē mobilās platjoslas pakalpojumus. Tāpat dati liecina, ka fiksēto pieslēgumu abonementi izvēlas jaunus pakalpojumus, kas piedāvā ātrāku datu pārraidi.***



Attēla avots: Latvijas valsts profils, Eiropas digitālā progresa 2017.gada ziņojums

Saskaņā ar DESI indeksa sniegto Latvijas situācijas raksturojumu Latvija ir panākusi progresu kopējā savienojamības aspektā (13. vieta), vienlaikus secināts, ka izaugsme bija lēnāka nekā vidēji ES. Valstī nepalielinās mājsaimniecību fiksētās platjoslas pārklājums, kas joprojām atpaliek no ES vidējā, un ar 93 % mājsaimniecību pārklājumu Latvija atrodas 24. vietā. Jāuzsver, ka gandrīz viss pārklājums nodrošina nākamās paaudzes piekļuvi (NPP) (91 % mājsaimniecību). Ātrdarbīgu platjoslas pieslēgumu abonementu skaits ievērojami pārsniedz ES vidējo — 62 % no visiem abonementiem salīdzinājumā ar tikai 37 % vidēji ES. Turpretī fiksētās platjoslas pieslēgumu izplatīšanās Latvijā samazinās. Būtiskais mobilo platjoslas pieslēgumu pieaugums Latvijas tirgū kompensē minēto tendenci, jo ir plašas iespējas izvēlēties datu plānus par pieejamām cenām. Harmonizēto frekvenču piešķiršanā Latvija uzrāda ļoti labus rezultātus — 90 % piešķirtu frekvenču tai nodrošina 3. vietu Eiropā.



Attēla avots: Latvijas valsts profils, Eiropas digitālā progresa 2017.gada ziņojums

Latvijas 2012. gada nacionālajā platjoslas sakaru plānā paredzēts, ka ir jāturpina investēt platjoslā, līdz 2020. gadā būs panākts, ka 100% mājokļu ir pieejams 30 Mb/s pieslēgums un 50 % mājokļu — 100 Mb/s pieslēgums. Lai nodrošinātu, ka piekļuve ātrdarbīgam platjoslas tīklam ir nodrošināta visur, ieskaitot nomaļas, mazapdzīvotas teritorijas, kurās komerciālu apsvērumu dēļ elektronisko sakaru uzņēmumi nav ieinteresēti izvērst darbību, Latvija īstenos valsts atbalsta programmas ”Nākamās paaudzes tīkli lauku teritorijās” otro kārtu. Šī programma izmanto Eiropas Savienības fondu atbalstu, un tās mērķis ir ar optiskajiem kabeļiem 2800 km garumā apgūt noteiktās “baltās” teritorijas un izveidot aptuveni 220 optiskā tīkla piekļuves punktus. Latvijas platjoslas pārklājums, it īpaši nākamās paaudzes piekļuve, uzrāda digitālo plaisu starp pilsētu un laukiem. Pašlaik platjoslas izvietošana, it īpaši laukos, notiek ar ES fondu atbalstu. Tomēr regulatīvais atbalsts nākamās paaudzes piekļuves izvietošanai pilnībā nav nodrošināts, jo būtiski kavējas Eiropas Parlamenta un Padomes 2014. gada 15. maija direktīvas 2014/61/ES par pasākumiem ātrdarbīgu elektronisko sakaru tīklu izvēršanas izmaksu samazināšanai jeb Izmaksu samazināšanas direktīvas prasību pārņemšana Latvijas normatīvajos aktos.

**Institūciju sniegtie priekšlikumi DESI indeksa rādītāja “Savienojamība” uzlabošanai**

**Ārlietu ministrija** ir aicinājusi Satiksmes ministriju turpināt darbu 5G infrastruktūras izveidē, kā arī ar to saistītā potenciāla izmantošanu informācijas sabiedrības un digitālās ekonomikas attīstībā.

**Satiksmes ministrija** sniedza izvērtējumu par DESI indeksa Savienojamības indikatora rādītājiem:

* fiksētās platjoslas pārklājums 93 % (nemainīgs, Latvija saglabā 24. vietu ES);
* fiksētās platjoslas izmantošana 61% (kritums par 4 procentpunktiem, Latvijai kritums no 21.vietas uz 24.vietu ES). Kritums ir izskaidrojams ar 4G tīklu izvēršanu Latvijā un mobilās platjoslas izmantošanas pieaugumu (skatīt zemāk);
* mobilās platjoslas izmantošana 78% (pieaugums par 13 procentpunktiem, Latvijai paaugstinājums rangā no 19. uz 16.vietu ES);
* 4G pārklājums 91 % (jauns rādītājs, Latvijai 15.vieta ES);
* spektrs 90 % (kritums no 95% uz 90%, Latvijai kritums no otrās uz trešo vietu ES, Komisija skaidro, ka lielākajā daļā dalībvalstu šis rādītājs ir krities sakarā ar 2016. gada aprīlī notikušo 700 MHz frekvenču joslas papildu harmonizāciju ES līmenī);
* nākamās paaudzes platjoslas pārklājums 91 % (nemainīgs, Latvijai kritums no 8. uz 9. vietu);
* ātrdarbīgu platjoslas pieslēgumu abonementi 62% (pieaugums par sešiem procentpunktiem, Latvijai kāpums no 8. uz 6.vietu ES);
* fiksēta platjoslas pieslēguma cena 1,2 % (nemainīgs, Latvijai paaugstinājums no 17. uz 15.vietu).

Satiksmes ministrija savas kompetences ietvaros vērtē DESI indeksa indikatora “Savienojamības” rādītājus kā pietiekami labus, jo gandrīz visos uzskaitītajos rādītājos Latvija vai nu saglabā esošās pozīcijas vai tās paaugstinās. Divos rādītājos, kur ir fiksēts kritums (fiksētās platjoslas izmantojamība un spektra izmantojamība), tam ir pamatots izskaidrojums (skat. augstāk.), turklāt, platjoslas izmantojamības rādītāji ir saistīti arī ar digitālo prasmju rādītājiem, kas nav tiešā Satiksmes ministrijas kompetencē. Ņemot vērā minēto, Satiksmes ministrija turpinās līdzšinējās elektronisko sakaru nozares politikas īstenošanu, izvēršot nākamās paaudzes platjoslas tīklus lauku teritorijās, strādājot pie elektronisko sakaru tīklu būvniecības jautājumu vienkāršošanas un administratīvā sloga mazināšanas pasākumiem, kas veicinās turpmāku elektronisko sakaru infrastruktūras attīstību.

**Valsts akciju sabiedrība “Latvijas valsts radio un televīzijas centrs”** (turpmāk ‑ Latvijas valsts radio un televīzijas centrs)ir sniedzis šādus priekšlikumus par1.sadaļas “Savienojamība” 1.a1. punkta “Fiksētās platjoslas pārklājums” Latvijas rādītāju uzlabošanu.

Latvijas valsts radio un televīzijas centra ieskatā viena no aktivitātēm, kas varētu būtiski uzlabot Latvijas radītājus DESI indeksā ir Eiropas Reģionālās attīstības fonda projekta “Nākamās paaudzes elektronisko sakaru tīkla attīstība lauku reģionos” (apstiprināts ar 09.11.2011 Eiropas Komisijas lēmumu Nr. C (2011) 7699) (turpmāk – platjoslas projekts) realizācija.

Latvijā platjoslas projekta realizācija ir sadalīta divās kārtās. Platjoslas projekta pirmā kārta tika realizēta no 2012. gada 5. aprīļa līdz 2015. gada 31. augustam, un tās rezultātā ir izbūvēti 177 piekļuves punkti apdzīvotajās vietās, kā arī ir nodrošināta iespēja pieslēgties optiskajam tīklam jebkurā trases vietā, un ieguldīti 1813 kilometri optiskā kabeļa trases. Savukārt platjoslas projekta otrās kārtas ietvaros ir plānots izbūvēt vismaz 220 piekļuves punktus un aptuveni 2 500 kilometrus optiskā kabeļa trases.

Kaut arīLatvijā pēc statistikas datiem ir viens no ātrākajiem interneta pieslēgumiem pasaulē, joprojām infrastruktūras līmenī pastāv “digitālā plaisa” starp pilsētu un lauku reģioniem. Ievērojot Latvijas teritorijas nevienmērīgo apdzīvotību jeb reģionālo nelīdzsvarotību, lielākajam iedzīvotāju īpatsvaram koncentrējoties Rīgā un citās republikas pilsētās, ir svarīgi nodrošināt platjoslas interneta infrastruktūras uzbūvi arī lauku teritorijās, nodrošinot to iedzīvotājiem konkurētspējīgu mūsdienām atbilstošu piekļuvi internetam. Zemas apdzīvotības teritorijās ar zemiem ekonomiskās attīstības rādītājiem platjoslas piekļuves iespējas attīstās pārāk lēni, tādējādi tuvākajā laikā draud izveidoties situācija, ka attālākajos Latvijas reģionos piekļuve platjoslas internetam nebūs nodrošināta vispār. Ievērojot Latvijas nevienmērīgo apdzīvotības blīvumu un iedzīvotāju izkliedētību tieši lauku teritorijās, elektronisko sakaru komersanti lauku teritorijās pamatā izmanto bezvadu risinājumus, kas nenodrošina ātrgaitas platjoslas interneta pietiekamu ātrumu, taču atbilst lauku teritoriju iedzīvotāju maksātspējai.

Pašreiz ir novērojama situācija, ka elektronisko sakaru komersantu aktivitāte attiecībā uz platjoslas projekta ietvaros esošās infrastruktūras izmantošanu ir zemāka, salīdzinot ar sākotnējām prognozēm, kā arī elektronisko sakaru komersanti neizsaka juridiski saistošas ilgtermiņa prognozes attiecībā uz platjoslas tīkla izmantošanu nākotnē. Zema infrastruktūras lietojamība ir skaidrojama ar to, ka, lai nosegtu elektronisko sakaru komersanta izmaksas ātrgaitas platjoslas interneta nodrošināšanai galalietotājiem, ir nepieciešams, lai attiecīgajā apdzīvotajā vietā būtu ap 100 maksātspējīgi klienti, kā arī papildus tam ir nepieciešams, lai šo klientu starpā ir vismaz viens liels “biznesa” klients, kā, piemēram, pašvaldība, pašvaldības iestāde, komersants, ražotne u.c. Taču arī pašvaldības tā vietā, lai centralizētu savus pieprasījumus pēc interneta un datu pārraides pakalpojumiem, pamatā izvēlās iegādāties šādus pakalpojumus decentralizēti, katrai pašvaldības iestādei izvēloties savu pakalpojuma sniedzēju, kā rezultātā nav iespējams iegūt ekonomiski efektīvāku interneta un datu pārraides risinājumu. Papildus tam šobrīd valstiskā līmenī tiek realizēti vairāki savstarpēji konkurējoši projekti, kā rezultātā tiek būvēta dublējošā infrastruktūra nevis tiek izmantots izbūvētais valsts kapitālsabiedrības pārvaldībā esošais optiskais tīkls (piemēram, akadēmiskā tīkla nodrošināšana ar kopējo investīciju virs 14 miljoniem *euro*, Latvijas publisko bibliotēku tīkls, u.c.). Katrs no šiem projektiem prasa būtiskus valsts budžeta līdzekļus ne tikai to izveidē, bet arī ilgtermiņa uzturēšanā.

Viena no aktivitātēm, kā uzlabot platjoslas projekta ietvaros izbūvēto optiskā tīkla infrastruktūras izmantošanu, ir veicināt pieprasījumu un elektronisko sakaru komersantu interesi par optiskā tīkla infrastruktūras izmantošanu. Turklāt, ņemot vērā elektronisko sakaru nozares attīstības tendences un plānus par nākamās paaudzes 5G tehnoloģijas ieviešanu, ir vitāli svarīgi nodrošināt, ka Latvijā ir pieejama atbilstoša infrastruktūra 5G tehnoloģijas ieviešanai. Tieši ar platjoslas projektu ir iespējams nodrošināt šādas infrastruktūras pieejamību, jo bez optiskā tīkla esamības šādu pakalpojumu nebūs iespējams sniegt.

Vēl viena aktivitāte ir tādu projektu pārskatīšana, kas dublē esošo vai plānoto platjoslas tīkla infrastruktūru, centralizējot projektus, kas saistāmi ar infrastruktūras izbūvi. Ir nepieciešams maksimāli lietderīgi izmantot valsts rīcībā esošo infrastruktūru, optimizējot izveidoto publisko interneta pieejas punktu uzturēšanas izmaksas. Tikai tādā veidā var nodrošināt publisko piekļuves punktu ilgtspēju un turpmāko pastāvēšanu, pieaugot elektroniskajā vidē sniedzamajam pakalpojumu skaitam un nepieciešamo interneta kapacitāti, lai nodrošinātu šādu pakalpojumu sniegšanu. Turklāt Komisija savā priekšlikumā par publiskā interneta piekļuves punktu izveidi ir skaidri definējusi, ka atbalsts šādu punktu izveidei tiks piešķirts tādā gadījumā, ja piekļuves punktā tiks nodrošināta piekļuve ātrgaitas internetam.

Vienlaikus jāatzīmē, ka Lietuvā, realizējot līdzīgu projektu *Rural Area Information Technology Broadband Network* (*RAIN*), kā projekta partneris tika piesaistīta Satiksmes ministrija, Izglītības un zinātnes ministrija un pašvaldības, lai kopā ar projekta ieviesēju definētu optiskajam tīklam pieslēdzamos objektus un maksimāli lietderīgi izmantotu piešķirto finansējumu platjoslas tīkla izvēršanai. Turklāt projekta infrastruktūras plānošanā aktīvi līdzdarbojas elektronisko sakaru komersanti. Savukārt Igaunijā, realizējot līdzīgu projektu *Estonian Wideband Infrastructure Network (EstWin)*, apvienojās vairāk kā 10 elektronisko sakaru komersanti, kā arī kā projekta publiskie partneri tika piesaistīti Ekonomikas un sakaru ministrija, Iekšlietu ministrija, Zemkopības ministrija un Finanšu ministrija. Izvērtējot Baltijas valstu piemērus, secināms, ka mērķtiecīga valstisku IKT projektu mijiedarbība tieši ar platjoslas projektu dod ļoti lielu pozitīvu ietekmi, kas Latvijas gadījumā ir visvājāk novērojama.

**Priekšlikumi rīcībai DESI indeksa rādītāja “Savienojamība” uzlabošanai**

Izvērtējot iestāžu sniegtos komentārus un priekšlikumus, Ministrija aicina Satiksmes ministriju kā atbildīgo ministriju par sakaru nozares politikas izstrādi izvērtēt institūciju sniegtajos komentāros pausto viedokli un, nepieciešamības gadījumā, sagatavot priekšlikumus, kuri dotu ieguldījumu DESI indeksa rādītāja “Savienojamība” uzlabošanā.

* 1. **Latvijas sniegums indeksa rādītājā “Cilvēkkapitāls”**

Indeksā “Cilvēkkapitāls” ietvaros tiek vērtētas digitālās pamatprasmes un augstāka līmeņa digitālās prasmes. Indikatora svars novērtējumā ir 25%. Minētās novērtējuma komponentes attiecas uz izglītības un zinātnes politikas jomu, par kuru ir atbildīga Izglītības un zinātnes ministrija.

***Novērtējumā uzsvērts, ka pusei Latvijas iedzīvotāju digitālo prasmju līmenis joprojām ir zems, lai arī internetu lieto 77% iedzīvotāju. Tāpat secināts, ka informācijas un komunikācijas tehnoloģiju speciālistu skaits aug, taču tas joprojām ir mazāks par vidējo rādītāju ES.***

Cilvēkkapitāla aspektā Latvija atpaliek no ES vidējās vērtības, un progress ir neliels. Arvien vairāk cilvēku lieto internetu. 2016. gadā 77 % Latvijas iedzīvotāju lietoja internetu, un digitālo prasmju līmenis pieaug; tomēr 50 % iedzīvotāju joprojām trūkst digitālo pamatprasmju. IKT speciālistu skaits aug, taču tas joprojām ir zem ES vidējā.

****

Attēla avots: Latvijas valsts profils, Eiropas digitālā progresa 2017.gada ziņojums

Latvijā digitālo prasmju attīstīšanas stratēģija ir iekļauta Nacionālajā attīstības plānā 2014.– 2020. gadam, sadaļā “Informācijas sabiedrības attīstības pamatnostādnes 2014.– 2020. gadam”, kā arī Nacionālajā reformu programmā. Izglītības attīstības pamatnostādnēs 2014.–2020. gadam ir ietverti rīcības virzieni, kas skar IKT izmantošanu mācību procesā un digitālo prasmju pilnveidošanu, un tam tiek nodrošināts atbalsts no valsts budžeta un ES finansēšanas instrumentiem. Cits stratēģisks dokuments, kas attiecas uz digitālo prasmju nozīmīgumu, ir Latvijas kiberdrošības stratēģija 2014.–2018. gadam, kurā uzsvērta kiberdrošības prasmju nozīme visos līmeņos. Latvijā ir sava spēcīga digitālo prasmju un darba koalīcija, kas darbojas Digitālo prasmju un arodu koalīcijas ietvaros. Partnerībā ir iesaistītas vairākas ministrijas, IKT nozares apvienības un uzņēmumi, kā arī Latvijas Tirdzniecības un rūpniecības kamera. Koalīcijas darbu koordinē Latvijas Informācijas un komunikācijas tehnoloģijas asociācija. Koalīcijas darbības aptver gan elementāras ikdienas iemaņas, gan ļoti specializētas un profesionālas IKT prasmes. Viens no tās mērķiem ir palielināt to jauniešu skaitu, kuri veido karjeru IKT nozarē. Šai nolūkā 2015. gada septembrī vairāk nekā 150 Latvijas skolās no 1. klases tika ieviests jauns datorzinību programmas izmēģinājuma standarts. Izmēģinājuma fāzes rezultāti tika novērtēti ļoti pozitīvi, un 2018. gadā jaunais standarts būs ieviests visās skolās. Tika turpināts 2016. gadā sāktais apmācības projekts “Informācijas tehnoloģiju apmācības mazajiem un mikro uzņēmumiem konkurētspējas un produktivitātes veicināšanai”, kura mērķis ir panākt, lai būtu vairāk nekā 7000 apmācības kursu. Projekta mērķis ir paaugstināt ražīgumu, inovāciju un mazo uzņēmumu un mikrouzņēmumu konkurētspēju ilgtermiņā, mācot projekta dalībniekiem sekmīgi izmantot IKT tehnoloģijas un digitālās prasmes. Visi ierosinātie apmācības moduļi ir saistīti ar digitālo prasmju sistēmu “DigCOMP 2.0”. Latvija atzīst digitālo prasmju nozīmīgumu un cenšas novērst nepilnības šajā ziņā un tādējādi padarīt Latvijas privāto un publisko sektoru efektīvu un konkurētspējīgu.

**Institūciju sniegtie priekšlikumi DESI indeksa rādītāja “Cilvēkkapitāls” uzlabošanai**

**Aizsardzības ministrija** ir izteikusi šādus priekšlikumus Latvijas DESI indikatora rādītāju uzlabošanai. Attiecībā uz DESI indeksa indikatora rādītāju “Cilvēkkapitāls”, lai pilnveidotu sabiedrības digitālās prasmes vismaz pamatlīmenī, nepieciešams izveidot sabiedrības informēšanas kampaņu, uzsverot digitālo pamatprasmju nepieciešamību ātras, ērtas un drošas sadzīviskas un saimnieciskas darbības veikšanai digitālajā vidē. Informatīvās kampaņas plānošanu būtu Ministrijas atbildība sadarbībā ar valsts un pašvaldību iestādēm un nevalstiskajām organizācija, un sociālajiem partneriem, kuri ir norādīti Informācijas sabiedrības attīstības pamatnostādnēs 2014.–2020. gadam rīcības virzienā “IKT izglītība un e-prasmes”. Attiecībā uz DESI indeksa indikatora rādītāju “Cilvēkkapitāls” nepieciešams uzsākt diskusiju ar privātā sektora pārstāvjiem par plašāku uzņēmēju atbalstu nodarbināto e-prasmju pilnveidošanā. Diskusijā galvenokārt būtu jāiesaista privātā sektora pārstāvji, kuru uzņēmējdarbība ir atkarīga no digitālo tehnoloģiju pielietošanas vai kuriem ir interese plašāk integrēt digitālās tehnoloģijas uzņēmējdarbības veikšanā tuvāko gadu laikā.

**Ārlietu ministrija** ir norādījusi par nepieciešamību nodrošināt savlaicīgu un pamatotu Latvijas interešu definēšanu un argumentācijas attīstīšanu par IKT infrastruktūras turpmākās attīstības vajadzībām Latvijai sarunu par ES Daudzgadu budžeta satvaru pēc 2020. gada kontekstā un aicinājusi turpināt attīstīt pieprasījumu nacionālā līmenī nodrošināt mērķtiecīgus ieguldījumus, t.sk. izmantojot ES fondu atbalstu, lai uzlabotu iedzīvotāju digitālās prasmes un veicinātu IKT izmantošanu mazajos un vidējos uzņēmumos, un attīstītu e-komerciju.

**Finanšu ministrija** ir norādījusi, ka indikatora rādītāja “Cilvēkkapitāls” novērtējumā kopējo salīdzinoši zemo rādītāju visvairāk ietekmē 2b1 rādītājs – IKT speciālistu īpatsvars, kur Latvijai ir 25.vieta. Finanšu ministrijas ieskatā šis rezultāts var radīt šaubas par novērtējuma precizitāti, jo pēc vairākiem līdzīgiem rādītājiem – IKT nozarē nodarbināto īpatsvara pēc darbaspēka apsekojuma (13. vieta 2015. gadā), IKT nozarē aizņemto darba vietu īpatsvara (tuvu ES vidējam) un IKT nozares īpatsvara kopējā pievienotajā vērtībā (16. vieta 2014. gadā) Latvijas rādītāji ir augstāki. Protams, šie rādītāji nav tieši salīdzināmi ar IKT speciālistu skaitu, tomēr atšķirības uzrādītajos līmeņos ir diezgan būtiskas, un šis varētu būt viens no rādītājiem, kuram būtu vērts pievērst uzmanību statistikas datu vākšanai. No metodoloģijas saprotams, ka datu avots 2b1 rādītājam ir darbaspēka apsekojums, - tas ir, avots, kas mazākās grupās (tajā skaitā par nodarbināto skaitu pa nozarēm un profesijām) var dot diezgan svārstīgus un neprecīzus rezultātus. Precīzākus rezultātus ar nodarbinātību saistītajos rādītājos sniedz statistika par aizņemtajām darba vietām, kas tiek iegūta tieši no uzņēmumu pašu atskaitēm. Metodoloģisks aspekts pie šī rādītāja ir apstāklis, ka zems vai augsts IKT speciālistu īpatsvars var arī tieši neliecināt par tehnoloģiju attīstības un izmantošanas līmeni. Piemēram, zemāks IKT speciālistu skaits var arī norādīt, ka nozarē ir augstāka produktivitāte, viens darbinieks var paveikt vairāk, ir augstāks tehnoloģiju izmantošanas līmenis, pārējiem darbiniekiem ir augstāks IKT prasmju līmenis un uzņēmumā nav nepieciešami papildus IKT speciālisti. Varētu būt izvērtējams, cik pamatota ir šī rādītāja atrašanās DESI indeksā, un vai nebūtu piemērotāk lietot kādu no minētajiem rādītājiem, kas raksturo tieši IKT nozarē strādājošo īpatsvaru.

Papildus pie indikatora rādītāja “Cilvēkkapitāls” Finanšu ministrija ir norādījusi, ka 2a rādītājos (Interneta lietotāji un Digitālās prasmes vismaz pamatlīmenī)[[2]](#footnote-3), kas raksturo tieši interneta lietotājus un viņu prasmes, Latvija ir saņēmusi būtiski zemāku novērtējumu (14. un 20. vieta) nekā 3.interneta lietošanas kopējā rādītājā (10. vieta). Tas norāda, vai nu uz to, ka lietotāji ar nepietiekamām prasmēm un nepietiekamā skaitā kaut kādā veidā spēj sasniegt augstus interneta lietošanas rādītājus, vai arī tomēr ir kādas problēmas interneta lietotāju un viņa prasmju uzskaitē, kas tāpat nav balstīta uz statistikas datiem, bet aptaujām.

**Izglītības un zinātnes ministrija**, balstoties uz informatīvajā ziņojumā par Viedās specializācijas stratēģijas jeb RIS3 monitoringu sniegto informāciju par matemātikas, dabaszinību un tehnikas virziena programmu[[3]](#footnote-4), t.s. STEM[[4]](#footnote-5) studiju programmās iesaistīto studējošo skaitu, secināts, ka nav izdevies nodrošināt STEM studiju programmu absolventu skaita pieaugumu Viedās specializācijas stratēģijas paredzētajā apjomā. STEM programmu studējošo īpatsvars ir pakāpeniski pieaudzis, ko izskaidro studiju vietu pārdale, kuras ietvaros STEM studiju vietām ir piešķirta augstāka prioritāte. Tomēr, pēdējo gadu tendences parāda to, ka absolventu skaita pieaugums STEM programmās notiek ievērojami lēnāk, un pēdējo trīs gadu laikā tas nav palielinājies.

Lielā mērā šie dati parāda to, ka STEM studiju programmās pēdējo gadu laikā ir būtiski palielinājies to studentu skaits, kuri sekmīgi nepabeidz studijas studiju programmā.. Daļēji absolventu skaita samazināšanos izraisa arī citi faktori, piemēram, nepilnīgais augstākās izglītības finansējums, vidējās izglītības kvalitāte un citi apstākļi, jo pēdējo gadu tendences (parāda to, ka absolventu kopējā skaita samazinājums notiek lielākā tempā salīdzinājumā ar kopēju studentu skaita kritumu, jo starp 2011. un 2016. gadu kopējais studējošo skaits ir samazinājies par 14,5 %. Šīs kopējās tendences ir attiecināmas arī uz STEM studiju programmām un, lai nodrošinātu kvalitatīvu speciālistu sagatavošanu STEM nozarē, kurā ir prognozējams būtisks darbaspēka deficīts, ir nepieciešams īstenot pasākumus, kas novērstu absolventu skaita problēmas.

**Tieslietu ministrijas** ieskatā, lai kopumā uzlabotu Latvijas sniegumu DESI indeksā, nepieciešams pievērst uzmanību rezultātu sadaļas viszemākajam rādītājam – Cilvēkkapitāls. Lai veicinātu vidējo rādītāju kāpumu, nepieciešams pilnveidot valsts pārvaldē nodarbināto IKT lietotāju (darbinieku) – cilvēkresursu – pamatprasmes, veicot būtiskas investīcijas un organizējot regulāras apmācības darbam ar jaunākajām programmatūrām, kā arī ar koplietošanas risinājumiem. Tieslietu ministrija ir informējusi, ka Valsts probācijas dienests šobrīd izvērtē iespējas piesaistīt šim nolūkam līdzfinansējumu projektu veidā. Tāpat, lai veicinātu jauniešu interesi studēt IKT jomā, nepieciešams kāpināt valsts pārvaldē nodarbināt IT speciālistu atalgojumu un amata prestižu.

**Priekšlikumi rīcībai DESI indeksa rādītāja “Cilvēkkapitāls” uzlabošanai**

Ņemot vērā neapmierinošo Latvijas sniegumu DESI indeksa rādītāja “Cilvēkkapitāls” (23. vieta), secināms, ka DESI indeksa rādītāja “Cilvēkkapitāls” uzlabošana ir stratēģisks uzdevums, kas risināms ar mērķtiecīgas un plānveidīgas darbības palīdzību. Šim nolūkam aicinām informatīvā ziņojuma protokollēmumā iekļaut uzdevumu Izglītības un zinātnes ministrijai, sadarbībā ar citām ministrijām, līdz 2017. gada 31. oktobrim izstrādāt rādītāja “Cilvēkkapitāls” uzlabošanas aktivitāšu plānu trīs (3) gadu periodam, tam paredzot nepieciešamo finansējumu un nosakot pārskatāmus aktivitāšu ieviešanas termiņus.

* 1. **Latvijas sniegums DESI indeksa rādītāj “Interneta izmantojums”**

DESI indeksa rādītāja “Interneta izmantojums” ietvaros tiek vērtēta digitāla satura izmantošana, t.sk., ziņu lasīšana internetā, mūzikas klausīšanās, video skatīšanās, spēļu spēlēšana, kā arī video lejupielāde pēc pieprasījuma. Komunikācijas komponentes ietvaros tie vērtēta videozvanu un sociālo tīklu izmantošana. Darījumu komponentes ietvaros tiek vērtēta banku pakalpojumu izmantošana un iepirkšanās interneta vidē. Minētās novērtējuma komponentes attiecas uz masu informācijas (plašsaziņas) līdzekļu politikas jomu un iekšējā tirgus politikas jomu, par kurām ir atbildīga Kultūras ministrija, Ekonomikas ministrija un Finanšu ministrija.

***Latvijas iedzīvotāju vidū visvairāk pieaudzis to tiešsaistes darbību skaits, kas saistītas ar iepirkšanos tiešsaistē.***

Interneta izmantošanā ir vērojama Latvijas iedzīvotāju tendence arvien biežāk iepirkties tiešsaistē. Latvijas iedzīvotāji bieži izmanto dažādus tiešsaistes pakalpojumus, taču pagājušajā gadā lielākā daļa pakalpojumu izmantošanas samazinājās. Lai gan mazliet pieauga iepirkšanās tiešsaistē, tomēr vēl nav sasniegts ES vidējais apmērs. Taču Latvijas iedzīvotāji joprojām ļoti bieži izmanto internetbankas pakalpojumus.



Attēla avots: Latvijas valsts profils, Eiropas digitālā progresa 2017. gada ziņojums

**Ministrijas priekšlikumi rīcībai DESI indeksa rādītāja “Interneta izmantojums” uzlabošanai**

**Vides aizsardzības un reģionālās attīstības ministrija** plāno realizēt šādas sabiedrības IKT iespēju izmantošanas veicināšanas pasākumu aktivitātes, lai attīstītu sabiedrības spējas un ieinteresētību efektīvi izmantot radītos risinājumus - popularizēs digitālās vides radītos risinājumus un to priekšrocības, kā arī informēs sabiedrību par valsts e-iespējām, apmācīs publiskās pārvaldes darbiniekus sniegt sabiedrībai konsultācijas par digitālās vides izmantošanas aspektiem, kā arī izstrādās apmācību materiālus un programmas par e-pārvaldības rīkiem, kā arī izstrādāt informatīvos materiālus. Minēto pasākumu rezultātā tiks veicināta iedzīvotāju interese par e-pakalpojumiem, uzlabosies izpratne par drošu e-identifikāciju, sabiedrība tiks informēta par valsts pārvaldes piedāvātajām e-iespējām.

* 1. **Latvijas sniegums DESI indeksa rādītājā “Ciparu tehnoloģiju integrācija”**

Indeksa “Ciparu tehnoloģiju integrācija” ietvaros tiek vērtēta uzņēmējdarbības digitalizācija, tā svars novērtējumā ir 20 %. DESI indeksa rādītāja “Ciparu tehnoloģiju integrācija” novērtējuma komponentes attiecas uz komercdarbības attīstības politikas jomu, par kuru ir atbildīga Ekonomikas ministrija.

******

Attēla avots: Latvijas valsts profils, Eiropas digitālā progresa 2017. gada ziņojums

***DESI indeksa 2017. gada novērtējumā secināts, ka visvājākais progress Latvijai novērojams uzņēmējdarbības digitalizācijas un e-komercijas jomās. Neskatoties uz faktu, ka 55 % Latvijas iedzīvotāju arvien vairāk izmantot e-komercijas pakalpojumus, mazie un vidējie uzņēmumi e-komercijas kanālus, lai pārdotu savu preci un sniegtu pakalpojumus, izmanto maz – tikai 8 %.  Taču tie uzņēmumi, kuri izmanto e-komercijas piedāvātās iespējas, no pārdošanas tiešsaistē panāk ievērojamu apgrozījumu.***

Digitālās tehnoloģijas integrācijas ziņā uzņēmumos Latvija ieņem 25. vietu, kas ir labāk nekā pērn (26. vieta), taču netuvojas ES vidējam apmēram. Tādu uzņēmumu īpatsvars, kuri iegādājas vismaz vienu no šādiem pakalpojumiem: mākoņskaitļošana, datubāzu izmitināšana, grāmatvedības lietotnes un tamlīdzīgi pakalpojumi., saglabājas 6 % līmenī. Neraugoties uz Latvijas iedzīvotāju augošo interesi par e-komerciju, ļoti maz mazo un vidējo uzņēmumu (turpmāk – MVU) izmanto elektroniskos pārdošanas kanālus — tikai 8 % MVU nodarbojas ar tiešsaistes pārdošanu. Tomēr to uzņēmumu apgrozījumā, kuri nodarbojas ar e-komerciju, tiešsaistes tirdzniecības īpatsvars ir ievērojams — 8,2 %, taču ES vidējā vērtība ir 9,4 %. Latvija nav izstrādājusi vispārēju stratēģiju uzņēmumu digitalizācijai. Tomēr tiek īstenoti vairāki pasākumi digitālās uzņēmējdarbības atbalstīšanai, un Latvija ir sasniegusi samērā labus rezultātus IKT jaunuzņēmumu darbības jomā. Latvijas valdības mērķis ir pārstrukturēt valsts ekonomiku, izmantojot tehnoloģijas, lai uzlabotu uzņēmumus, — gan modernizējot tradicionālos uzņēmumus, gan veicinot digitālo uzņēmējdarbību. Valdība plāno piešķirt inovācijas kuponus, kas nodrošinātu valsts līdzfinansējumu 60 % apmērā pētniecībai un attīstībai, kā arī ražojumu izmēģināšanai.

**Institūciju sniegtie priekšlikumi DESI indeksa rādītāja “Ciparu tehnoloģiju integrācija” uzlabošanai**

**Ārlietu ministrija** ir norādījusi par nepieciešamību nodrošināt savlaicīgu un pamatotu Latvijas interešu definēšanu un argumentācijas attīstīšanu par IKT infrastruktūras turpmākās attīstības vajadzībām Latvijai sarunu par ES Daudzgadu budžeta satvaru pēc 2020. gada kontekstā un aicinājusi turpināt attīstīt pieprasījumu nacionālā līmenī nodrošināt mērķtiecīgus ieguldījumus, t.sk. izmantojot ES fondu atbalstu, lai uzlabotu iedzīvotāju digitālās prasmes un veicinātu IKT izmantošanu mazajos un vidējos uzņēmumos un attīstītu e-komerciju.

**Aizsardzības ministrija** attiecībā uz DESI indeksa rādītāju “Ciparu tehnoloģiju integrācija” uzskata par lietderīgu veikt aptauju, lai noskaidrotu, kuru ciparu tehnoloģiju integrācija no DESI indeksā norādītajām tehnoloģijām ir sagādājusi lielākos sarežģījumus, lai izvērtētu tālākās rīcības iespējas ciparu tehnoloģiju integrācijā uzņēmējdarbībā.

**Finanšu ministrijas** ieskatā nav iespējams izvērtēt digitālo tehnoloģiju integrētības rādītāja atbilstību reālajai situācijai, taču skatoties pēc būtības, uzskata, ka zemi rādītāji šajā kategorijā paši par sevi neliecina par kaut ko sliktu, jo vienlaikus Latvijai ir ļoti labi rādītāji IKT tehnoloģiju pieejamības ziņā, kas nozīmē, ka uzņēmumiem ir visas iespējas IKT pakalpojumus izmantot, bet viņi to kādu iemeslu dēļ nedara (nav nepieciešamības vai nav informācijas par to lietderību), vai arī neziņo par to izmantošanu. Daudz sliktāka būtu situācija, ja uzņēmumi digitālos rosinājumus nelietotu tāpēc, ka tie viņiem nebūtu pieejami. Risinājums DESI indeksa 4. sadaļas “Ciparu tehnoloģiju integrācija” rādītāju uzlabošanai varētu būt uzņēmumu informēšana par pieejamajām digitālajam tehnoloģijām un to ieguvumiem, ja tās netiek izmantotas nezināšanas un prasmju trūkuma dēļ, nevis tāpēc, ka uzņēmēji tās neuzskata par lietderīgām.

**Ekonomikas ministrija** 2016. gadā organizēja darbseminārus par ES Vienotā tirgus stratēģiju un Digitālā vienotā tirgus stratēģiju. Tajos identificētie pasākumi tika ietverti [informatīvajā ziņojumā “Par Ekonomikas ministrijas organizētajiem darbsemināriem par Eiropas Savienības Vienotā un Digitālā vienotā tirgus jautājumiem, identificētajām Latvijas interesēm un ieteicamajiem pasākumiem nacionālajā līmenī”,](https://eportfelis.mk.gov.lv/eportfelis/DesktopModules/NOpenDocument.aspx?tabindex=0&tabid=8&BriefcaseID=32210&mid=38&SubjectID=40367813)  un tie paredz tuvāko gadu laikā virkni iniciatīvu, kuru mērķis ir uzlabot un stiprināt ES vienotā un digitālā vienotā preču un pakalpojumu tirgus attīstību. Lai nodrošinātu arī turpmāku sabiedrības izglītošanu e-komercijas jautājumos, periodiski tiek rīkoti e-komercijas semināri komersantiem, kā arī stiprināta sadarbība ar Latvijas Investīciju un attīstības aģentūru kopīgu semināru rīkošanai par e-komercijas jautājumiem. 2017. gadā organizēts seminārs “Mazo un vidējo uzņēmumu mārketings digitālajā laikmetā” ar mērķi informēt Latvijas mazo un vidējo uzņēmumu pārstāvjus par aktuālākajām tendencēm mūsdienu digitālajā vidē. Papildus minētajam, Ekonomikas ministrija izvērtēs iespēju izstrādāt uzņēmējdarbības ceļa kartes e-veikala atvēršanai, kas paredzēs mobilākas iespējas biznesa attīstībai un e-komercijas apgrozījuma pieaugumam.

Informācijas sabiedrības attīstības pamatnostādņu 2014.-2020. gadam (turpmāk – pamatnostādnes) turpmākās rīcības plānojumā Ekonomikas ministrija, kā atbildīgā institūcija īsteno šādus pasākumus izvirzītā mērķa sasniegšanā:

* **Partnerībā organizētas nodarbināto apmācības**, Latvijas Nacionālā attīstības plāna 2014.-2020. gadam (turpmāk – NAP) uzdevums „Pastāvīgas apmācības uzņēmējiem par iespējām celt uzņēmumu konkurētspēju (īpaši par procesu optimizāciju, resursu efektīvu izmantošanu, IKT izmantošanu), kā arī lai paaugstinātu uzņēmumu vadības un darbinieku kvalifikāciju un veicinātu efektīvāku organizatorisko un ražošanas procesu pārvaldības metožu un biznesa modeļu ieviešanu” (130. rindkopa), darbība: Atbalsts partnerībā organizētām nodarbināto apmācībām, veicot arī procesu un tehnoloģiju auditus un nodrošinot konsultatīvu atbalstu un subsidētus pakalpojumus procesu inovācijas, efektīvāku ražošanas metožu ieviešanai komersantos.

Ekonomikas ministrija īsteno divas nodarbināto apmācību programmas: 1.2.2.1. pasākums “Atbalsts nodarbināto apmācībām”, kur Eiropas Reģionālās attīstības fonda (turpmāk – ERAF) atbalsts līdz 2018. gada 31. decembrim (1. kārta) tiek sniegts tikai Latvijā reģistrētiem mikrouzņēmumiem, MVU un lielajiem komersantiem, un finansējuma saņēmēji ir biedrības, kuras pārstāv vienu no apstrādes rūpniecības apakšnozarēm, IKT nozari vai izmitināšanas un ēdināšanas pakalpojumu nozari. Atbalsts tiek sniegts nozaru specifiskām apmācībām (piemēram, STEM (zinātne, tehnoloģijas, inženierzinātnes un matemātika), rūpnieciskais dizains, datorzinātnes, loģistika u.c.), kas sekmētu darba ražīguma pieaugumu un jaunu vai uzlabotu produktu un tehnoloģiju izstrādi un ieviešanu ražošanā. 1.2.2.3. pasākums “Atbalsts IKT un netehnoloģiskām apmācībām, kā arī apmācībām, lai sekmētu investoru piesaisti”, kur ERAF atbalsts līdz 2020. gada 31. decembrim tiek sniegts pašnodarbinātām personām, mikrouzņēmumiem, MVU un lieliem komersantiem. Atbalsts tiek sniegts horizontālām apmācībām, kas nepieciešamas produktu, procesu, mārketinga vai organizācijas inovāciju ieviešanai komersantā. Latvijas Informācijas un komunikācijas tehnoloģijas asociācija (turpmāk – LIKTA) īsteno divus projektus “IKT profesionāļu apmācības inovāciju veicināšanai un nozares attīstībai” (kopš 2016. gada jūlija) un “Mazo un mikro komersantu apmācības inovāciju un digitālo tehnoloģiju attīstībai Latvijā” (kopš 2017. gada februāra).

* **Atbalsts jaunu produktu un tehnoloģiju izstrādei**, NAP 2020 uzdevums „Panākt efektīvāku sadarbību starp zinātnes un rūpniecības sektoriem, pilnveidojot esošās un veidojot jaunas zinātnieku un uzņēmumu ilgtermiņa sadarbības formas, izveidojot vienotu pētniecības rezultātu pārneses sistēmu, t.sk. pilnveidojot un attīstot inovācijas atbalsta infrastruktūru”. Pasākuma ietvaros īstenotā darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas noteikumi paredz šādas atbalstāmās darbības:
	+ tehnoloģiju pārneses procesa veicināšana un koordinācija;
	+ publisko zinātnisko institūciju un augstskolu pētnieku pētniecības rezultātu komercializācijas un patentēšanas fonds;
	+ atbalsta (vaučera) piešķiršana MVK.

Tāpat īstenotās darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.1. pasākuma “Atbalsts jaunu produktu un tehnoloģiju izstrādei kompetences centru ietvaros” paredz atbalstīt:

* + individuālo pētījumu un sadarbības pētniecības projektu īstenošanu;
	+ pētniecības projektu koordināciju, tai skaitā sadarbības veicināšanu, informācijas un zināšanu kopīgošanai un tīklošanās un starptautiskas sadarbības veicināšanai;
	+ sadarbības veicināšanu, lai iesaistītos starptautiskos pētniecības projektos.

Papildus minētajam notiek arī uzņēmēju apmācības šādu ES atbalsta fondu programmu ietvaros- Inovācijas motivācijas programma un Kompetences centru programmas ietvaros, sniedzot atbalstu pārnozaru sadarbībā, veicinot nozaru sarunu attīstību atvērto datu iniciatīvai un to potenciālai komercializācijai.

Meklējot iespējas uzlabot Latvijas DESI indeksa rādītājus, Ekonomikas ministrija aicina uz sadarbību arī LIKTA, kuras mērķis ir sekmēt IKT nozares izaugsmi Latvijā, veicinot informācijas sabiedrības attīstību un IKT izglītību, ceļot Latvijas konkurētspēju starptautiskā mērogā. Asociācija sniedz profesionāļu viedokli valsts institūcijām likumdošanas un citos ar nozari saistītos jautājumos. Vēršam uzmanību, ka tikai sadarbībā ar nozares profesionāļiem ir iespējams rast risinājumu, kas gala lietotājam būs piemērots un lietderīgs.

Ekonomikas ministrija ir vērsusi uzmanību, ka katrs uzņēmējs izvēlas savu biznesa modeli un veidu kādā tas strādā – izmantojot digitālo vidi, vai to neizmantojot, tāpēc Ekonomikas ministrijas ieskatā ir būtiski turpināt sabiedrības informēšanu par digitālo iespēju priekšrocībām uzņēmējdarbībā. Kopš 2014. gada Ekonomikas ministrija sadarbībā ar citām valsts iestādēm rīko ikgadējas informatīvas kampaņas “Atbalsts uzņēmējiem”, šajās kampaņās, kas norit dažādās Latvijas pilsētās ar informatīvu stendu piedalās arī Ministrija. Ekonomikas ministrija arī turpmāk plāno organizēt šādas informatīvas kampaņas, un ir atvērta uz sadarbību, kā līdz šim aicinot piedalīties Ministrijas pārstāvjus arī par tēmām, kas veicinātu sabiedrības informētību par IKT sniegtajām iespējām un priekšrocībām. Informējam, ka 2017. gadā šādas informatīvās kampaņas plānotas Rīgā – 20. septembrī, Liepājā ‑ 27. septembrī, Rēzeknē ‑ 4. oktobrī, Valmierā -11. oktobrī un Jelgavā - 18. oktobrī.

**Latvijas valsts radio un televīzijas centrs** ir vērsis uzmanību uz Eiropas statistikas biroja *Eurostat* veiktā pētījuma “Informācijas un komunikāciju tehnoloģiju lietošana un e-komercija uzņēmumos” rezultātiem par mākoņpakalpojumu izmantošanu un norāda, ka, ES strauji izplatās mākoņpakalpojumu izmantošana, ko Eiropā vidēji lieto aptuveni viena piektā daļa uzņēmumu, Skandināvijā šie rādītāji ir visaugstākie, kur mākoņpakalpojumus lieto aptuveni puse uzņēmumu (57 %), tajā pašā laikā Latvijā tikai 8,3 % uzņēmumu savā darbā izmanto kādu no mākoņpakalpojumiem. Saskaņā ar biznesa tehnoloģiju platformas BiSMARTekspertu novērtējumu mākoņpakalpojumu izmantošana uzņēmumam ļautu gadā ietaupīt ap 40-50% operacionālo tēriņu. Kopumā secināts, ka mākoņpakalpojumu izmantošana ir lietderīga šādu iemeslu dēļ:

* garantēta datu drošība,
* izmaksu samazināšana un laika ietaupīšana,
* mazākas elektroenerģijas izmaksas,
* atslogots IT personāla darbs sistēmu uzturēšanā,
* automātiska programmatūru atjaunināšana,
* elastīgums,
* konkurētspējas paaugstināšanās.

Minētā *Eurostat* pētījuma rezultāti rāda, ka uzņēmēju vidē joprojām pastāv dažādas barjeras, kuru dēļ netiek veikta izvēle par labu mākoņpakalpojumu izmantošanai. Viens no lielākajiem aizspriedumiem attiecībā uz mākoņpakalpojumu izmantošanu ir bažas par drošību (45 %), kam seko bažas par reglamentējošiem šķēršļiem un privātumu.

Lai lauztu aizspriedumus par mākoņpakalpojumu izmantošanas riskiem, kā arī vairotu informētības līmeni par datu glabāšanu, izmantojot mākoņpakalpojumu iespējas mākoņos ieguvumiem, nepieciešama mērķtiecīga un uz faktiem balstīta komunikācija ar potenciālajiem pakalpojumu izmantotājiem. Tādēļ vērtīgi būtu uzsākt diskusiju valstiskā līmenī, kurā tiktu iesaistīti gan nozares eksperti, gan uzņēmumu pārstāvji, kuri jau ir izdarījuši izvēli par labu mākoņpakalpojumu izmantošanai, tādējādi veicinot labvēlīgu augsni informācijas apmaiņai un rosinot uzņēmējus izvērtēt esošo datu glabāšanas politiku uzņēmumos.

* **Pārresoru koordinācijas centrs** ir norādījis, ka Eiropas digitālā vienotā tirgus potenciāls ietver nozīmīgas iespējas Latvijas IKT nozares un valsts ekonomikas kopējai attīstībai, un tā izveide veicinās Latvijas izstrādātāju un pakalpojumu sniedzēju eksportspēju un pārrobežu konkurētspēju, kā arī radīs priekšnoteikumus jaunu inovāciju izstrādē. NAP2020 [367] uzdevums paredz, nepieciešamību palielināt ekonomisko aktivitāti reģionos un attīstības centros, piesaistot un izmantojot apkārt esošo teritoriju resursus, atbalstot uzņēmējdarbības, transporta un IKT infrastruktūras attīstību, lai apturētu negatīvās tendences sociālekonomiska atšķirību starp reģioniem pieaugumā.

**Ministrijas priekšlikumi rīcībai DESI indeksa rādītāja “Ciparu tehnoloģiju integrācija” uzlabošanai**

Ņemot vērā neapmierinošo Latvijas sniegumu DESI indeksa rādītājā “Ciparu tehnoloģiju integrācija” (25. vieta), uzskatām, ka DESI indeksa rādītāja “Ciparu tehnoloģiju integrācija” uzlabošana ir stratēģisks uzdevums, kas risināms ar mērķtiecīgas un plānveidīgas darbības palīdzību. Šim nolūkam aicinām informatīvā ziņojuma protokollēmumā iekļaut uzdevumu Ekonomikas ministrijai, iesaistot citas ministrijas, izstrādāt DESI indeksa rādītāja “Ciparu tehnoloģiju integrācija” rādītāja uzlabošanas aktivitāšu plānu.

* 1. **Latvijas sniegums DESI indeksa rādītājā “Digitālie publiskie pakalpojumi”**

DESI indeksa rādītāja “Digitālie publiskie pakalpojumi” ietvaros tiek vērtēta elektroniskās pārvaldes risinājumu lietotāju skaits, automātiski aizpildītu veidlapu pieejamība, tiešsaistes pakalpojumu pilnīgas izpildes iespēja un atvērto datu izmantošana. Minētās novērtējuma komponentes attiecas uz Elektroniskās pārvaldes attīstības politikas jomu, par kuru ir atbildīga Ministrija un līdzatbildīgas ir visas pārējās ministrijas.

******

Attēla avots: Latvijas valsts profils, Eiropas digitālā progresa 2017. gada ziņojums

***Digitālie publiskie pakalpojumi. Latvijā visstraujākā attīstība vērojama tiešsaistē sniegtajos publiskajos pakalpojumos, savukārt atklāto datu jomā, salīdzinot ar citām ES dalībvalstīm, virzība uz priekšu ir gausa.***

Pagājušajā gadā Latvija ir atzīstami progresējusi digitālo publisko pakalpojumu sniegšanas un izmantošanas ziņā, un Latvijas rezultāts ir tikai mazliet zem ES vidējā: Latvijā — 0,51, ES vidēji — 0,55. Latvija ieņem 8. vietu ES dalībvalstu vidū valsts pārvaldes tiešsaistes pakalpojumu pieejamības ziņā. To iedzīvotāju skaits, kuri izmanto e-pārvaldes pakalpojumus, ir 38 %, kas ir mazliet virs ES vidējā (34 %). Tomēr, neraugoties uz progresu saistībā ar gatavību izmantot atklātos datus, Latvija atrodas pēdējā vietā — galvenokārt tādēļ, ka novērtējuma brīdī darbību vēl nebija uzsācis valsts atklāto datu portāls. Lai uzlabotu datu pieejamību publiskās pārvaldes institūcijām un nodrošinātu atkalizmantojamu datu publicēšanu atkalizmantošanai privātu uzņēmumu pakalpojumos, centralizētas publiskās pārvaldes atvērto datu portāla darbināšana tika uzsākta 2017. gada jūnijā.

DESI indekss apliecina, ka Latvijai ir potenciāls digitālo pakalpojumu jomā. Tomēr jāapzinās, ka digitālās vides sniegto iespēju izmantošana iedzīvotāju, uzņēmēju, kā arī publiskās pārvaldes pusē ir cieši saistīta ar vairāku ministriju paveikto. Digitālai videi nav fizisku robežu. Tāpēc arī Latvijas dažādu atbildīgo iestāžu sadarbībai ir jābūt ar plašāku un, iespējams, ambiciozāku redzējumu. Būtiski, lai nozaru griezumā atbildīgās institūcijas aktīvi rīkotos savas kompetences ietvaros. Tikai tā iespējams panākt situāciju, ka Latvijas iedzīvotāji un komersanti būs zinoši un prasmīgi, lai izmantotu visas digitālās vides radītās iespējas.

E-pārvaldes politika galvenokārt ir noteikta Informācijas sabiedrības attīstības pamatnostādnēs 2014.–2020. gadam. Latvijas Republikas Saeima 2015. gada 5. novembrī pieņēma Fizisko personu elektroniskās identifikācijas likumu, kas stājās spēkā 2015. gada 8. decembrī (turpmāk – Likums). Likumā noteiktas prasības personu identifikācijai, lai nodrošinātu iespēju saņemt publiskos pakalpojumus elektroniskajā vidē; gaidāms, ka Likuma piemērošanas rezultātā palielināsies e-pārvaldes pakalpojumu izmantošana. Latvijas e-indekss ir e-vides novērtējums valsts iestādēs un pašvaldībās. Tas sniedz priekšstatu par to, cik aktīvi un savai situācijai atbilstoši valsts iestādes un pašvaldības izmanto mūsdienu IKT risinājumus, lai veicinātu savu pakalpojumu kvalitāti un pieejamību iedzīvotājiem un uzņēmumiem. Latvijas e-indeksā ietilpst divi mērījumi: Latvijas pašvaldību e-indekss un Latvijas valsts iestāžu e-indekss.

**Institūciju sniegtie priekšlikumi rīcībai DESI indeksa rādītāja “Digitālie publiskie pakalpojumi” uzlabošanai**

**Ārlietu ministrija** ir aicinājusi Ministriju turpināt darbu atvērto datu jomā, Latvijas salīdzinoši zemo radītāju mākoņskaitļošanas kontekstā, un ir vērsusi uzmanību uz ES ietvaros notiekošo darbu mākoņskaitļošanas jomā, īpaši zinātnes un pētniecības jomā, kur nepieciešams nodrošināt mērķtiecīgāku pieeju nacionālajā līmenī.

**Ekonomikas ministrija** ir vērsusi uzmanību, ka ņemot vērā, ka DESI indeksa rādītāji atspoguļo dalībvalstu digitalizācijas progresu, kuru ietekmē ne tikai valsts iestāžu piedāvātie e-pakalpojumi, bet arī sabiedrības zināšanas par digitalizācijas iespējām un vēlēšanās tās pielietot, Ekonomikas ministrija aicina pievērst uzmanību DESI indeksa datu ievākšanas metodoloģijai, īpaši MVU sektorā. Ekonomikas ministrijas ieskatā nepieciešams vienkāršot DESI indeksa aptaujas anketu, vienlaikus paredzot, ka to aizpilda uzņēmumu augstākā līmeņa vadītāji, lai dati būtu pēc iespējas objektīvāki un atspoguļotu reālo situāciju.

Papildus Ekonomikas ministrija ir vērsusi uzmanību, ka ar Ministru kabineta 2017. gada 15. marta rīkojumu Nr. 125 Par uzzņēmējdarbības vides pilnveidošanas pasākumu plānu” ir apstiprināts minētais attīstības plānošanas dokuments, kurā ir iekļauti vairāki pasākumi, kas vērsti uz arvien aktīvāku e-risinājumu integrēšanu valsts un pašvaldību sniegtajos pakalpojumos. Uzņēmējdarbības vides pilnveidošanas pasākumu plānā ir atsevišķa sadaļa “Lietpratīga valsts pārvalde un tās e-pakalpojumi”, kuras mērķis ir samazināt uzņēmēju laiku administratīvo procedūru veikšanai no 13 % 2014. gadā līdz 11 % 2018. gadā, ieviest vismaz papildus 20 tiešsaistes e-pakalpojumus, kā arī paaugstināt eID kartē esošā e-paraksta izmantošanas par 25 %. Minētos mērķus paredzēts sasniegt ar šādiem pasākumiem:

1. E-risinājumu stiprināšana publiskajā pārvaldē uzņēmējdarbības aktivitātes veicināšanai, t.sk., uzņēmēju pārrobežu darbībā un ārvalstu eID karšu izmantošana Latvijas e-pakalpojumos (pasākums Nr. 3.11.2.):
	1. ieviestas nepieciešamās izmaiņas, lai Latvijas e-pakalpojumiem varētu izmantot ārvalstu eID;
	2. citu ES dalībvalstu iedzīvotājiem (uzņēmējiem) pieejami Eiropas Parlamenta un Padomes 2014. gada 23. jūlija Regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK prasībām atbilstoši e-pakalpojumi.
2. Vienotais valsts un pašvaldību pakalpojumu portāla [www.latvija.lv](http://www.latvija.lv) (turpmāk – portāls www.latvija.lv) uzņēmējdarbības sadaļas pilnveidošana ar informāciju par uzņēmējiem nepieciešamajām licencēm un atļaujām un citām prasībām pēc “ceļa kartes” principa (pasākums Nr. 3.11.3.).
3. Ieviesti vismaz papildus 20 tiešsaistes e-pakalpojumi portālā [www.latvija.lv](http://www.latvija.lv), kuros izmanto arī eID kartē esošo e-parakstu (pasākums Nr. 3.11.4.).
4. E-izziņas sistēmas izmantošanas paplašināšana iepirkumos (pasākums Nr. 3.11.5.):
	1. izstrādāti un noteiktā kārtībā izskatīšanai Ministru kabinetā iesniegti grozījumi Aizsardzības un drošības jomas iepirkumu likumā, kas nosaka Elektroniskā iepirkumu sistēmā (EIS) pieejamo e-izziņu izmantošanu iepirkumos.
5. Iepirkumu elektroniskas norises sistēmas ieviešana (pasākums Nr. 3.11.6.).

Minēto uzdevumu izpildei ir noteiktas atbildīgās institūcijas un termiņi.

Ministrija informē, lai turpmāk vērtētu nepieciešamos uzlabojumus uzņēmējdarbības vides pilnveidošanā, tostarp valsts pārvaldes sniegto pakalpojumu e-risinājumu integrēšanā, Ekonomikas ministrija ir izveidojusi darba grupu, kurā ir iekļauti arī Ministrijas pārstāvji. Vēršam uzmanību, ka Uzņēmējdarbības vides pilnveidošanas pasākumu plānā tiek iekļauti uzdevumi, ņemot vērā Pasaules Bankas *Doing Business* pārskatos un Pasaules ekonomikas foruma Globālās konkurētspējas indeksa ziņojumos piemēroto metodoloģiju, tomēr Ministrija kā kompetentā iestāde var rosināt iekļaut arī tādus pasākumus, kas varētu pozitīvi ietekmēt DESI indeksa rādītājus.

**Iekšlietu ministrija** ir sniegusi šādus priekšlikumus DESI indeksa rādītāja “Digitālie publiskie pakalpojumi” uzlabošanai. Atbilstoši DESI indeksa rādītājam “Digitālie publiskie pakalpojumi” Iekšlietu ministrija plāno ERAF 2. kārtas projektos iekļaut šādas aktivitātes:

1. Projektā “Jaunas paaudzes Iekšlietu integrētā informācijas sistēma” :

1.1.izveidot e-pakalpojumu “Personu un mantu identifikācija”, kurā tiks publicēta informācija par meklējamo personu vai mantu. E-pakalpojums “Personu un mantu identifikācija” kalpos arī iedzīvotāju interešu, piemēram, īpašuma un ekonomisko interešu aizsardzībai;

1.2.izveidot e-pakalpojumu “E-lietas materiāli un sodi”, kur lietotājiem ar procesa virzītāja akceptu tiks nodrošināta iespēja saņemt informāciju par pieņemtajiem lēmumiem atteikt uzsākt kriminālprocesu vai atteikt uzsākt administratīvā pārkāpuma lietu, iepazīties ar krimināllietas un administratīvā pārkāpuma lietas materiāliem un veikt sodu pārbaudi un nomaksu krimināllietas un administratīvā pārkāpuma lietās. Tiesībaizsardzības un drošības iestādēm tiks radīts risinājums, kas būtiski ļaus samazināt pasta izdevumus, kā arī neveicot to kopēšanu. Iedzīvotājiem tiks nodrošināta iespēja sekot iesnieguma izskatīšanai.

2. Projektā “Kriminālprocesa atbalsta sistēmas (KRASS) attīstības otrā posma realizācija” izveidot e-pakalpojumu, kas nodrošinās iespēju personām saņemt datus no KRASS un Sodu reģistra tiešsaistē, ja saņemta privātpersonas piekrišana (oficiālajā e-pasta adresē).

**Tieslietu ministrija** ir iesniegusi informāciju par plānotiem pasākumiem ar potenciālu ietekmi uz DESI indeksa rādītāju “Digitālie publiskie pakalpojumi, e-pārvalde", ko realizēs Valsts zemes dienests, Uzņēmumu reģistrs, Tiesu administrācija, Valsts valodas centrs, Juridiskās palīdzības administrācija un Valsts probācijas dienests.

**Valsts zemes dienests**

Plānošanas periodā 2014.-2020. gadam ERAF) darbības programmas “Izaugsme un nodarbinātība” prioritārā virziena “IKT pieejamība, e-pārvalde un pakalpojumi” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākumu “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu atlases 2. kārtas indikatīvajā sarakstā ir iekļauti divi (2) Valsts zemes dienesta projekti – “Kadastra informācijas sistēmas modernizācija un datu pakalpojumu attīstība” un “Vienota digitālā arhīva izveide un pilnveidošana, nodrošinot elektronisko dokumentu ilgtspējīgu saglabāšanu, pieejamību un izmantošanu bez teritoriālā ierobežojuma”.

1. Projekta „Kadastra informācijas sistēmas modernizācija un datu pakalpojumu attīstība” ietvaros plānotās būtiskākās aktivitātes:

– Nekustamā īpašuma valsts kadastra informācijas sistēmas (turpmāk – NĪVKIS) un Valsts vienotās datorizētās zemesgrāmatas integrācijas pilnveidošana, lai uzlabotu publiskā sektora darbības efektivitāti un sabiedrībai mazinātu administratīvo slogu.

– Izstrādāt būvju izmaiņu deklarēšanas sistēmu un kadastra datu izmaiņu monitoringa funkcionalitāti, lai uzlabotu publiskās pārvaldes un privātā sektora mijiedarbību, caurskatāmību un uzlabotu NĪVKIS datu kvalitāti, tai skaitā kadastrālās vērtēšanas sistēmas pilnveidošanai.

– Pilnveidot NĪVKIS datu apmaiņas procesus ar citām valsts informācijas sistēmām (turpmāk – VIS) (tajā skaitā pašvaldībām), lai nodrošinātu efektīvus biznesa procesus, izvairītos no dubultas datu ievades un nodrošinātu pilnvērtīgus pakalpojumus sabiedrībai un sabiedrībai mazinātu administratīvo slogu.

– Izstrādāt sistēmu kadastrālās vērtības modeļu elastīgai pilnveidošanai, kā arī pilnveidot jūras objektu reģistrāciju NĪVKIS, lai sabiedrībai un citām VIS nodrošinātu standartiem un normatīvo aktu izmaiņām atbilstošus un aktuālus kadastra datus.

– Pilnveidot esošos un radīt jaunus risinājumus NĪVKIS datu pieejamībai sabiedrībai, lai nodrošinātu lietotājiem draudzīgus publiskos pakalpojumus, uzlabotu publiskās pārvaldes iestāžu sadarbspēju nacionālā un ES mērogā, kā arī nodrošinātu publiskās pārvaldes rīcībā esošo datu izmantošanu ārpus publiskā sektora.

Plānotais projekta finansējums 5 000 000 *euro*, plānotais projekta realizācijas termiņš trīs (3) gadi, projekts nav apstiprināts.

2. Projekta “Vienota digitālā arhīva izveide un pilnveidošana, nodrošinot elektronisko dokumentu ilgtspējīgu saglabāšanu, pieejamību un izmantošanu bez teritoriālā ierobežojuma”īstenošanas rezultātā būtiski tiks uzlabota elektronisko dokumentu, tajā skaitā digitizēto arhīva dokumentu, pieejamība valsts un pašvaldību institūcijām to funkciju un uzdevumu izpildei, kā arī juridiskām un fiziskām personām.

Plānotais projekta finansējums 1 800 000 *euro*, plānotais projekta realizācijas termiņš trīs (3) gadi, projekts nav apstiprināts.

**Uzņēmumu reģistrs**

Šobrīd Uzņēmumu reģistrs atvērto datu veidā piedāvā tikai pamatinformāciju par reģistrētajiem subjektiem. Līdz 2017. gada augusta beigām paredzēts izstrādāt risinājumu arī publiskā maksātnespējas reģistra informācijas pieejamībai atvērto datu veidā. Atvērto datu fails būs pieejams tīmekļvietnē <http://dati.ur.gov.lv/>. Visas Uzņēmumu reģistra izstrādātās atvērto datu kopas līdz šā gada septembrim paredzēts reģistrēt un publicēt arī Latvijas atvērto datu portālā.

**Tiesu administrācija**

Līdz 2018. gadam plānots ieviest šādus pakalpojumus:

1. Izpildu lietu reģistra pilnveidošanai saskaņā ar Ministru kabineta 2017. gada 20. jūnija noteikumu Nr. 343 “Tiesu administrācijas maksas pakalpojuma cenrādis” pielikuma 23. punktu, līdz 2018. gadam plānots ieviest pakalpojumu “Informācijas sniegšana kreditēšanas pakalpojumu sniedzējam vai kredītinformācijas birojam no Izpildu lietu reģistra par fizisko un juridisko personu izpildu lietām kredītspējas vērtēšanai” (ietekme uz 5a3. indikatoru[[5]](#footnote-6) "Tiešsaistē pabeigtie pakalpojumi" (*Online Service Completion*));

2.  Elektronisko izsoļu vietnes pilnveidošanai saskaņā ar Tiesu administrācijas maksas pakalpojumu cenrāža pielikuma 21. punktu līdz 2018. gadam plānoys ieviest pakalpojumu “Viena elektronisko izsoļu vietnē reģistrēto izsoļu sludinājumu monitoringa uzstādīšana, nosūtot informāciju elektroniski” (ietekme uz 5a3. indikatoru "Tiešsaistē pabeigtie pakalpojumi" (*Online Service Completion*)).

3. Tiesu pakalpojumu pilnveidošanai **s**askaņā ar Tiesu administrācijas maksas pakalpojumu cenrāža pielikuma 16. punktu līdz 2018. gadam plānots ieviest pakalpojumu “Nozīmēto tiesas sēžu monitorings pēc lietas numura” (ietekme uz 5a3. indikatoru "Tiešsaistē pabeigtie pakalpojumi" (*Online Service Completion*)).

4. Zemesgrāmatu pakalpojumu pilnveidošanai:

–saskaņā ar Tiesu administrācijas maksas pakalpojumu cenrāža pielikuma 6. punktu līdz 2018. gadam plānots ieviest pakalpojumu “Zemesgrāmatu nodalījuma daļas elektroniska atlase” (ietekme uz 5a3. indikatoru "Tiešsaistē pabeigtie pakalpojumi" (*Online Service Completion*));

–saskaņā ar Tiesu administrācijas maksas pakalpojumu cenrāža pielikuma 11. punktu līdz 2018. gadam plānots ieviest pakalpojumu “Datu atlase par daudzdzīvokļu ēkas īpašniekiem” (ietekme uz 5a3. indikatoru "Tiešsaistē pabeigtie pakalpojumi" (*Online Service Completion*));

–saskaņā ar Tiesu administrācijas maksas pakalpojumu cenrāža pielikuma 12. punktu līdz 2018. gadam plānots ieviest pakalpojumu “Zemesgrāmatu nodalījumu monitorings uz īpašumtiesību laiku” (ietekme uz 5a3. indikatoru "Tiešsaistē pabeigtie pakalpojumi" *(Online Service Completion*)).

**Valsts valodas centrs** līdz 2017. gada beigām plāno izveidot un ieviest mobilo lietotni, lai veicinātu sabiedrības līdzdalību valsts valodas normu pārkāpumu novēršanā un valsts valodas lietojuma uzlabošanai publiskajā telpā, nodrošinot iespēju jebkuram lietotājam ērti un ātri nosūtīt iestādei informāciju, tostarp. fotogrāfijas, par iespējamu valsts valodas pārkāpumu. Nepieciešamais papildu finansējums – 827 *euro* gadā. Lietotnes darbību plānots uzsākt šā gada novembrī.

**Juridiskās palīdzības administrācijā** šobrīd norit darbs pie valsts informācijas sistēmu attīstības projekta “Valsts nodrošinātās juridiskās palīdzības reģistrs un Valsts kompensāciju reģistrs” ieviešanas un pilnveidošanas, kura ietvaros paredzēts izveidot interaktīvos pakalpojuma aprakstus, nodrošināt juridiskās palīdzības sniedzējam pakalpojumu pieteikšanu elektroniski (elektroniski aizpildāmo veidlapu formu pieejamība, elektroniskais klientu pieņemšanas vadības rīks, tehnisko risinājumu izstrāde, kas neprasa elektronisko parakstu un ļauj nodrošināt personu identifikāciju, un citi pakalpojumi) un rezultātu saņemšanu elektroniski.

**Valsts probācijas dienests**

Plānots īstenot projektu “Probācijas klientu uzskaites sistēmas pilnveidošana” , kas veicina darbības programmas “Izaugsme un nodarbinātība” specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākumam “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” izvirzīto rādītāju sasniegšanu.

Projekta “Probācijas klientu uzskaites sistēmas pilnveidošana” saturs – valsts informācijas sistēmasʻʻProbācijas klientu uzskaites sistēma” (turpmāk – PLUS) pilnveide un tās integrācija kopējā E-lietas platformā:

1. Attīstīt un pilnveidot PLUS, nodrošinot no e-pakalpojumiem saņemto datu apstrādi pamatdarbības sistēmā;

2. Pilnveidot PLUS, izstrādājot nepieciešamās datu apmaiņas saskarnes, E-lietas publiskajā portālā pieprasīto datu nodošanai, izmantojot E-lietas koplietošanas komponentes;

3. Pilnveidot PLUS, izstrādājot nepieciešamās datu apmaiņas saskarnes ar ārējiem reģistriem;

4. Optimizēt Valsts probācijas dienesta uzraudzības un kontroles funkciju, pilnveidojot un pielāgojot PLUS risinājumu izmantošanai planšetdatoros un uzlabot PLUS lietojamību;

5. Pilnveidot PLUS, lai Valsts probācijas dienesta klientu uzraudzības funkcijas ietvaros nodrošinātu datu apmaiņu ar elektroniskās uzraudzības funkciju izpildes informācijas sistēmu un nepieciešamo datu apstrādi PLUS;

6. Pilnveidot PLUS, lai nodrošinātu atvērto datu kopu nodošanu publicēšanai Latvijas atvērto datu portālā;

7) Pilnveidot PLUS, lai nodrošinātu Valsts probācijas dienesta resursu pieejamības informāciju E-lietas koplietošanas komponentei “Vienotais kalendārs”.

Izmantojot E-lietas platformu:

– uz PLUS tiks elektroniski nodoti soda izpildei paredzētie tiesvedības lietu nolēmumi no Tiesu informatīvās sistēmas (turpmāk – TIS);

– PLUS, izmantojot e-lietas koplietošanas komponentes, nodos informāciju par probācijas klientiem un probācijas gaitu E‑lietas programmā iesaistīto institūciju pamatdarbības informācijas sistēmām – TIS, Prokuratūras informācijas sistēmas (turpmāk – ProIS), Ieslodzījuma vietu pārvaldes ieslodzīto informācijas sistēmas (turpmāk – IeVP IIS);

– PLUS, izmantojot e-lietas koplietošanas komponentes, varēs automātiski un pēc pieprasījuma saņemt informāciju par probācijā esošajiem klientiem no TIS, ProIS un IeVP IIS.

Nepieciešamais finansējums – 423 000 *euro* (Projekts “Probācijas klientu uzskaites sistēmas pilnveidošana” tiks līdzfinansēts no ERAF līdzekļiem – 85 % jeb 359 550 *euro* no minētā projekta izmaksām segs ERAF līdzfinansējums, 15 % jeb 63 450 *euro* – valsts līdzfinansējums). Izmaksas 2017. gadā sasniegs – 4 477 *euro*, 2018. gadā – 184 790 *euro* un 2019. gadā – 233 732 *euro*.

**Ministrijas** projekta “Publiskās pārvaldes informācijas un komunikāciju tehnoloģiju arhitektūras pārvaldības sistēma” ietvaros, lai pilnveidotu IKT iespēju izmantošanu sabiedrībā, plānots veicināt sabiedrības izpratni par drošu e-identifikāciju, organizēt apmācības par e-pakalpojumu izmantošanu un drošu e-vidi, kā arī izstrādāt mācību programmas un materiālus par e-pārvaldības rīkiem.

**Zemkopības ministrija**

Lai uzlabotu ekonomikas un sabiedrības attīstību veicinošu vidi, Zemkopības ministrija un tās padotības iestādes pastāvīgi attīsta un ievieš risinājumus, kas saistīti ar e-pārvaldes veicināšanu un pakalpojumu elektronizāciju.

Zemkopības ministrija un tās padotības iestādes klientiem piedāvā virkni elektroniskos pakalpojumus, elektroniskā vidē nodrošinot pilnu pakalpojuma procesu – sākot ar pakalpojuma pieteikšanu, apmaksu un beidzot ar vēlamā pakalpojuma darbības rezultāta saņemšanu. Tos izmanto gan publiskā sektora, gan privātā sektora pārstāvji.

Valsts tehniskās uzraudzības aģentūra, lai nodrošinātu sniegto elektronisko pakalpojumu sekmīgu attīstību, 2017. un 2018. gada darba plānā ir iekļāvusi vairākas aktivitātes. Šo aktivitāšu realizāciju ir plānots veikt ERAF projekta “Zemkopības ministrijas un tās pakļautībā esošo iestāžu IKT attīstība” ietvaros. Īstenojot minēto Projektu, tiks nodrošināta atklāto datu izveide un publicēšana, pilnveidota esošo e-pakalpojumu pieejamība, nodrošinot ērtākus autentifikācijas un autorizācijas risinājumus, mazināts papīra formātā izsniegto un apstrādāto dokumentu īpatsvars, kā arī izveidoti jauni e-pakalpojumi, tostarp:

1. Informācijas saņemšana par traktortehnikas vadītāju apmācību (sniedzējs Valsts tehniskās uzraudzības aģentūra, saņēmējs apmācību iestādes);
2. Traktortehnikas noņemšana no uzskaites norakstīšanai;
3. Atgādinājumi par dokumentu derīgumu termiņu;
4. Traktortehnikas vadītāju kvalifikācijas teorētiskā eksāmena kārtošana;
5. Traktortehnikas agregātu numuru salīdzināšanas pieteikšana.

Valsts meža dienesta Ģeogrāfiskās informācijas sistēmas modernizācijas ietvaros 2016. gada 7. janvārī uzsāka darbu Valsts meža dienesta Ģeogrāfiskā informācijas sistēma (turpmāk – VMD ĢIS). VMD ĢIS nodrošina piekļuves iespējas sistēmai ne tikai Valsts meža dienesta darbiniekiem, bet arī meža īpašniekiem un citiem lietotājiem. E-pakalpojumu ieviešanu ir veicinājušas arī Valsts meža dienesta rosinātā normatīvā regulējuma pilnveidošana, Ministru kabinetam 2016. gada 21. jūnijā izdodot Ministru kabineta noteikumus Nr. 384 “Meža inventarizācijas un Meža valsts reģistra informācijas aprites noteikumi”, kas stājušies spēkā 2016. gada 29. jūnijā, paredzot VMD ĢIS lietošanu tiešsaistē.

Meža valsts reģistra informācijas lietošana tiešsaistē meža īpašniekam vai tiesiskajam valdītājam dod iespēju iegūt informāciju par saviem īpašumiem/valdījumiem. Lielākais mežu apsaimniekotājs un pārvaldītājs Latvijā valsts akciju sabiedrība “Latvijas valsts meži”, kuras apsaimniekošanā atrodas 49 % no valsts mežu teritorijām, izmanto minētos pakalpojumus pilnā apjomā, josadarbība - informācijas apmaiņa ar Valsts meža dienestu notiek tikai tiešsaistē starpsistēmu līmenī. Latvijā kopumā ir aptuveni 140 000 meža īpašnieku. Konstatēts, ka 2017. gada 11. jūlijā Meža valsts reģistra tiešsaistes pieslēgumu izmanto 816 meža īpašnieki.

VMD ĢIS izmanto arī mednieki, iegūstot aktuālo informāciju, ko ir iespējams lejupielādēt dažādu formātu veidā izmantošanai mobilajās ierīcēs. Latvijā 2016/2017. gada medību sezonā aktīvie mednieki bija aptuveni 21 000. VMD ĢIS medību sadaļu šobrīd tiešsaistē lieto 328 personas.

ERAF projekta “Zemkopības ministrijas un tās pakļautībā esošo iestāžu informācijas un komunikācijas tehnoloģiju (IKT) attīstība” ietvaros, Valsts meža dienests plāno ieviest jaunus e-pakalpojumus, tostarp:

1. pieteikšanās mednieka vai medību vadītāja eksāmenam;
2. mednieka sezonas kartes saņemšana.

Lauku atbalsta dienesta Elektronisko pakalpojumu sistēmā (turpmāk – EPS) tiek nodrošināta visu svarīgāko Lauku atbalsta dienesta pakalpojumu pieejamība. EPS lietotāju 2017. gada 1. jūlijā ir vairāk kā 74 000, kas ir lauksaimnieku juridisko un fizisko personu pilnvarotie pārstāvji, Lauku atbalsta dienesta sadarbības partneru pārstāvji, vietējo rīcības grupu pārstāvji, degvielas uzpildes staciju darbinieki un citi EPS lietotāji.

2017. gadā 100 % platību maksājumu iesniegumi tika iesniegti elektroniski, izmantojot EPS, t.i. vairāk kā 60 000 pieteikumu, iekļaujot ģeogrāfiskās informācijas sistēmas pieteikumu datus.

Lauku atbalsta dienests Pasaules informācijas samita (*WSIS forum*) laikā saņēma *WSIS Prize 2017* uzvarētāja balvu par LAD Elektronisko pakalpojumu sistēmu (EPS) kā labāko IT rīku lauksaimniekiem pasaulē.

E-pārvaldes risinājumu attīstīšana Lauku atbalsta dienestā notiek, turpinot darbu pie dažādu mobilo lietotņu izstrādes klientiem, paredzot operatīvu elektroniku komunikāciju ar klientiem, nodrošinot klientus ar individuāliem atgādinājumiem, u.c. iespējām.

**Latvijas atvērto tehnoloģiju asociācija** ir sniegusi šādus priekšlikumus:

1. Lai veicinātu atvērto datu principu straujāku ieviešanu Latvijā, Latvijas atvērto tehnoloģiju asociācija (turpmāk – LATA) aicina īstenot:

1.1. valsts pārvaldes organizētas starptautiskas konferences par atvērtiem datiem, kurās piedalītos eksperti no valstīm, kurās publiskās pārvaldes dati ir atvērti un DESI indeksa rādītāji ir augsti;

1.2. valsts pārvaldes iestāžu budžeta mērķtiecīga plānošanu, lai atvērtu un uzturētu konkrētas, nozarei svarīgākās datu kopas, piemēram ģeotelpisko datu kopas;

1.3. “Informācijas sabiedrības attīstības pamatnostādnēs 2014.–2020. gadam” definēto principu ievērošanu;

2. E-komercijas attīstības veicināšanai, jo īpaši, MVU segmentā, būtu nepieciešams IKT nozares, tajā skaitā LATA organizētās konferences un semināri ar mērķi veicināt MVU iesaistīšanos e-komercijas aktivitātēs saņem valsts atbalstu.

**Ministrijas priekšlikumi rīcībai DESI indeksa rādītāja “Digitālie publiskie pakalpojumi” uzlabošanai**

Ar DEZI indeksa indikatoru “Atvērtie dati” mēra atvērto datu politiku, ieskaitot Eiropas Parlamenta un Padomes 2003. gada 17. novembra Direktīvas 2003/98/EK par valsts sektora informācijas atkalizmantošanu pārņemšanu un atvērto datu portāla izmantošanu.

Latvijas neapmierinošais sniegums DESI indeksa rādītāja komponentē “Atvērto datu izmantošana” (28. vieta) 2017. gadā saistāms ar apstākli, ka novērtējuma datu savākšanas brīdī Latvijā vēl nebija uzsākta Latvijas atvērto datu portāla ekspluatācija. Latvijas atvērto datu portāla darbības uzsākšana 2017. gada jūnijā varētu uzlabot Latvijas situāciju, tomēr jāapzinās, ka situācijā, kad atvērto datu portāli ir izveidoti visās ES dalībvalstīs, uzlabojumu indikatorā “Atvērtie dati” iespējams panākt tikai ar plānveidīgu un aktīvu publiskās pārvaldes datu atvēršanu un publicēšanu Latvijas atvērto datu portālā. Ministrija vērš uzmanību tam, ka publiskās pārvaldes datu atvēršanas princips ir viens no Informācijas sabiedrības attīstības pamatnostādnēs 2014.-2020. gadam definētajiem principiem, lai ļautu uzņēmējiem izmantot publiskajā pārvaldē radītos informācijas resursus ar mērķi radīt jaunas inovatīvas uzņēmējdarbības idejas un pakalpojumus, kas spēj palielināt ienākumus un radīt darbavietas.

Saskaņā ar minēto un lai nodrošinātu indikatora “Atvērtie dati” uzlabošanu, Ministrija aicina Ministru kabineta sēdes protokollēmumā iekļaut uzdevumu visām ministrijām un padotības iestādēm līdz 2017. gada 31. oktobrim izstrādāt un iesniegt Ministrijai plānu par atkalizmantošanai paredzēto datu kopu publicēšanas grafiku Latvijas atvērto datu portālā periodam līdz 2018. gada 1. jūnijam, neskaitot tās datu kopas, kuras plānots sagatavot un publicēt atvērto datu portālā darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” un 2.2.1.2. pasākuma “Kultūras mantojuma digitalizācija” projektos.

Vides aizsardzības un reģionālās attīstības ministrs Kaspars Gerhards

Zvaigzne 67026507

Elita.Zvaigzne@varam.gov.lv

1. Eiropas Digitālā progresa ziņojumā (EDPZ) atspoguļots dalībvalstu progress digitalizācijas jomā, Digitālās ekonomikas un DESI indeksa kvantitatīvos datus apvienojot ar kvalitatīvu informāciju par katras valsts politiku [↑](#footnote-ref-2)
2. Eiropas Digitālā progresa ziņojums (EDPZ) 2017. Valsts profils. Latvija. Pieejams, <http://ej.uz/7qp5> [↑](#footnote-ref-3)
3. [Izsludināts 2017.gada 8.jūnija Valsts sekretāru sanāksmes protokols Nr.22 17§ ”Viedās specializācijas monitorings”, 27, VSS-621.](https://eportfelis.mk.gov.lv/eportfelis/DesktopModules/NOpenDocument.aspx?tabindex=2&tabid=18&BriefcaseID=33062&mid=59&ProjectID=24356) [↑](#footnote-ref-4)
4. STEAM - zinātne, tehnoloģijas, inženierzinātnes un matemātika *(science, technology, engineering, and mathematics)* (sk. Izglītības attīstības pamatnostādnes 2014.-2020. gadam <https://likumi.lv/doc.php?id=266406>) [↑](#footnote-ref-5)
5. Eiropas Digitālā progresa 2017. gada ziņojuma (Valsts profils Latvija) 5.sadaļa “Digitālie publiskie pakalpojumi’’5a3. rādītājs (<https://ec.europa.eu/digital-single-market/desi>) [↑](#footnote-ref-6)